Ses vas wat kitsbank glo oopsnyFoto: SAPD/Facebook Ses verdagtes is Vrydag met die hulp van die gemeenskap in Kaapstad in hegtenis geneem nadat hulle vroeër glo ŉ kitsbank oopgesny en ŉ bedrag geld gesteel het. Sers. Noloyiso Rwexana, polisiewoordvoerder, het gesê op-en-wakker inwoners van Elsiesrivier wat nou saam met die polisie werk, het beamptes in kennis gestel dat ŉ voertuig met verdagtes in die woonbuurt opgemerk is. Die polisie het gereageer en die voertuig voorgekeer en deursoek. “Die polisie het op ŉ bedrag geld in die verdagtes se besit afgekom en daarop beslag gelê,” het Rwexana gesê. “ŉ Voorlopige ondersoek dui daarop dat die groep vroeër die dag ŉ kitsbank in die Strand oopgesny en die geld gesteel het.” Die verdagtes, tussen 26 en 41, sal na verwagting Maandag in die hof verskyn op aanklag van die besit van gesteelde eiendom.